Δημοσίευση αίτησης καταχώρισης ονομασίας σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2022/C 448/10)

Η παρούσα δημοσίευση παρέχει το δικαίωμα ένστασης κατά της αίτησης σύμφωνα με το άρθρο 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1) εντός τριών μηνών από την ημερομηνία της παρούσας δημοσίευσης.

ΕΝΙΑΙΟ ΕΓΓΡΑΦΟ

«Olio Campania»

Αριθ. ΕΕ: PGI-IT-02795 – 4.8.2021

ΠΟΠ ( ) ΠΓΕ (X)

1. Ονομασία/-ες [ΠΟΠ ή ΠΓΕ]

«Olio Campania»

2. Κράτος μέλος ή τρίτη χώρα

Ιταλία

3. Περιγραφή του γεωργικού προϊόντος ή τροφίμου

3.1. Τύπος προϊόντος

Κλάση 1.5. — Έλαια και λίπη

3.2. Περιγραφή του προϊόντος που φέρει την προβλεπόμενη στο σημείο 1 ονομασία

Η προστατευόμενη γεωγραφική ένδειξη «Olio Campania» προορίζεται αποκλειστικά για το εξαιρετικό παρθένο ελαιόλαδο το οποίο λαμβάνεται από ελιές που παράγονται αποκλειστικά εντός της γεωγραφικής περιοχής που αναφέρεται στο σημείο 4.

Κατά τη διάθεσή του προς κατανάλωση, το εξαιρετικό παρθένο ελαιόλαδο που φέρει την ΠΓΕ «Olio Campania» πρέπει να έχει τα ακόλουθα χαρακτηριστικά:

— Φυσικοχημικές ιδιότητες: Οξύτητα (% ελαϊκό οξύ) ≤ 0,4 Αριθμός υπεροξειδίων (mEq O2/kg ελαίου) ≤ 12 K232 ≤ 2,2 K270 ≤ 0,18 Ολικές πολυφαινόλες (mg/kg) ≥ 200

— Οργανοληπτικά χαρακτηριστικά: Περιγραφή Διάμεση τιμή Φρουτώδες ελιάς 3–7 Πικρό 2–6 Πικάντικο 2–6

— Χρώμα: αχυροκίτρινο έως πράσινο.

Όλες οι ποιοτικές παράμετροι που δεν αναφέρονται ρητά πρέπει να συμμορφώνονται με την ισχύουσα ενωσιακή νομοθεσία για το εξαιρετικό παρθένο ελαιόλαδο.

Όσον αφορά το οργανοληπτικό προφίλ της, η ΠΓΕ «Olio Campania» έχει μέτρια έως υψηλή ένταση φρουτώδους ελιάς. Εκτός από τα αρωματικά στοιχεία, η αίσθηση του «πικρού» και του «πικάντικου» βρίσκεται σε συμφωνία με τη συγκέντρωση ολικών πολυφαινολών (≥ 200 mg/kg).

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

Το εξαιρετικό παρθένο ελαιόλαδο που φέρει την ΠΓΕ «Olio Campania» πρέπει να παράγεται από τις ακόλουθες ποικιλίες, είτε σε αυτούσια μορφή είτε σε ανάμειξη: Asprinia, Caiazzana, Carpellese, Frantoio, Leccino, Leccio del Corno, Marinese, Minucciola, Nostrale, Ogliarola campana, Ortice, Ortolana, Pisciottana, Racioppella, Ravece, Rotondella, Salella, Sessana, Tonda. Μπορούν επίσης να χρησιμοποιούνται και άλλες ποικιλίες, υπό τον όρο ότι δεν αντιπροσωπεύουν περισσότερο από το 15 % της συνολικής πρώτης ύλης.

Χάρη στην αλληλεπίδραση μεταξύ των γονοτύπων των ποικιλιών που έχουν εγκλιματιστεί με την πάροδο του χρόνου, των χαρακτηριστικών του εδάφους και του κλίματος και των τεχνικών παραγωγής που χρησιμοποιούνται στην περιοχή αυτή, η ΠΓΕ «Olio Campania» χαρακτηρίζεται από συγκεκριμένες χημικές, φυσικές και οργανοληπτικές παραμέτρους.

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Οι ελιές πρέπει να καλλιεργούνται και να συγκομίζονται εντός της οριοθετημένης γεωγραφικής περιοχής, όπως και η διαδικασία εκχύλισης του ελαίου πρέπει να εκτελείται εντός της εν λόγω περιοχής.

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

Το εξαιρετικό παρθένο ελαιόλαδο που φέρει την ΠΓΕ «Olio Campania» πρέπει να διατίθεται προς κατανάλωση σε σφραγισμένους και επισημασμένους περιέκτες που επιτρέπονται από την ισχύουσα νομοθεσία, με χωρητικότητα που δεν υπερβαίνει τα 5 λίτρα.

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

Απαγορεύεται να προστεθεί στην προστατευόμενη γεωγραφική ένδειξη «Olio Campania» οποιαδήποτε περιγραφή που δεν προβλέπεται ρητά στις προδιαγραφές προϊόντος, συμπεριλαμβανόμενων των ακόλουθων επιθέτων: fine (λεπτό), scelto (διαλεγμένο), selezionato (επιλεγμένο) ή superiore (ανώτερης ποιότητας). Επιτρέπεται να χρησιμοποιούνται αληθείς και επαληθεύσιμες αναφορές που περιγράφουν τις μεθόδους των παραγωγών (π.χ. «μονοποικιλιακή», ακολουθούμενη από την ονομασία της χρησιμοποιούμενης ποικιλίας), υπό την προϋπόθεση ότι έχουν εγκριθεί εκ των προτέρων από τον αρμόδιο φορέα ελέγχου. Επιτρέπεται η χρήση, εάν πρόκειται για αληθή στοιχεία, ονομάτων, εταιρικών επωνυμιών και εμπορικών σημάτων, εφόσον δεν έχουν εγκωμιαστικό χαρακτήρα και δεν παραπλανούν τον καταναλωτή. Η χρήση άλλων γεωγραφικών ενδείξεων απαγορεύεται.

Η ονομασία «Olio Campania» πρέπει να αναγράφεται στην ετικέτα με ευκρινείς και ανεξίτηλους κεφαλαίους χαρακτήρες, με μέγεθος γραμματοσειράς που δεν μπορεί να είναι μικρότερο από εκείνο της ονομασίας με την οποία πωλείται το προϊόν, ώστε να διακρίνεται εύκολα από όλες τις άλλες ενδείξεις. Η ετικέτα πρέπει επίσης να φέρει το λογότυπο που απεικονίζεται παρακάτω.

4. Συνοπτική οριοθέτηση της γεωγραφικής περιοχής

Η περιοχή παραγωγής του εξαιρετικού παρθένου ελαιολάδου που φέρει την προστατευόμενη γεωγραφική ένδειξη «Olio Campania» περιλαμβάνει το σύνολο της διοικητικής περιοχής της περιφέρειας της Καμπανίας.

5. Δεσμός με τη γεωγραφική περιοχή

Η αίτηση αναγνώρισης της ονομασίας «Olio Campania» βασίζεται στα ποιοτικά χαρακτηριστικά του προϊόντος και στη φήμη του.

Όσον αφορά το κλίμα, η Καμπανία είναι ιδιαίτερα κατάλληλη για ελαιοκαλλιέργεια. Το καλοκαίρι είναι θερμό και ξηρό. Οι βροχοπτώσεις συγκεντρώνονται το φθινόπωρο και τον χειμώνα (μέσο ετήσιο ύψος βροχοπτώσεων 900-1 100 mm). Η μέση θερμοκρασία κατά τον ψυχρότερο μήνα (τον Ιανουάριο) είναι χαμηλότερη από 18 °C (αλλά υψηλότερη από 1 °C), ενώ τον θερμότερο μήνα (τον Ιούλιο) υπερβαίνει τους 20 °C. Η μέση ετήσια θερμοκρασία (14,4 °C) είναι χαρακτηριστική του εύκρατου μεσογειακού κλίματος.

Τα εν λόγω κλιματικά χαρακτηριστικά διαδραματίζουν καίριο ρόλο στον ιδιαίτερο χαρακτήρα της ΠΓΕ «Olio Campania». Οι υψηλές θερμοκρασίες και οι παρατεταμένες θερινές ξηρασίες προκαλούν τη συσσώρευση πολυφαινολών στις ελιές, ουσιών υψηλής διατροφικής αξίας, στις οποίες οφείλει η ΠΓΕ «Olio Campania» την πικρή και πικάντικη γεύση της. Η σύνθεση λιπαρών οξέων που επηρεάζεται από περιβαλλοντικούς και γενετικούς παράγοντες αποτελεί ένα ακόμη χαρακτηριστικό γνώρισμα του ελαιολάδου που παράγεται στην Καμπανία. Πράγματι, οι πτητικές ενώσεις οι οποίες προσδίδουν στην ΠΓΕ «Olio Campania» τις αρωματικές νότες που χαρακτηρίζουν το οργανοληπτικό προφίλ της (οι οποίες οφείλονται κυρίως στις νότες αμυγδάλου, αγκινάρας και ντομάτας) προέρχονται από την οδό της λιποξυγενάσης, μιας αλυσίδας ενζυμικών αντιδράσεων οξείδωσης οι οποίες επηρεάζουν ειδικά τα λιπαρά οξέα και επηρεάζονται έντονα από το υπόστρωμα (λιπαρά οξέα) και την ενζυμική δραστηριότητα. Σ’ αυτήν τη βιοχημική οδό, τα λινελαϊκά και τα λινολενικά λιπαρά οξέα μετατρέπονται ειδικά από ένζυμα (λιποξυγενάσες, λυάσες του υδροϋπεροξειδίου, ισομεράσες, αλκοολικές αφυδρογονάσες) σε αλδεΰδες, αλκοόλες και πτητικούς εστέρες που προσδίδουν στα έλαια τα κύρια αρωματικά χαρακτηριστικά τους. Οι δοκιμές αεριοχρωματογραφίας των πτητικών ουσιών σε έλαια που παράγονται στην Καμπανία έχουν εντοπίσει ορισμένα από τα μόρια στα οποία οφείλονται τα εν λόγω χαρακτηριστικά. Πιο συγκεκριμένα, τα έλαια που παράγονται στην Καμπανία χαρακτηρίζονται από την παρουσία της trans-2-εξανάλης (στην οποία οφείλονται το φρουτώδες της πράσινης ελιάς και οι νότες αμυγδάλου που έχουν σχεδόν όλες οι ποικιλίες), της cis-3-εξανάλης (στην οποία οφείλονται οι νότες άγουρης ντομάτας που έχουν, για παράδειγμα, τα έλαια που παράγονται από τις ποικιλίες Ravece και Ortice) και της cis-3-εξενόλης (στην οποία οφείλονται οι νότες φύλλων και αγκινάρας στα έλαια που παράγονται από τις ποικιλίες Nostrale, Minucciola και Biancolilla).

Η ιδιαιτερότητα του ελαίου που παράγεται στην Καμπανία επιβεβαιώθηκε επίσης σε πρόσφατη έρευνα του Muzzalupo I. et al. του Ερευνητικού Κέντρου για την ελιά, τα οπωροφόρα και τα εσπεριδοειδή του Συμβουλίου Αγροτικής Έρευνας και Ανάλυσης Αγροτικής Οικονομίας (CREA-OFA, πρώην CREA-OLI) για τη μελέτη του γενετικού προφίλ των 489 ιταλικών ποικιλιών ελιάς, όπως περιγράφεται λεπτομερώς στο άρθρο «Genetic Biodiversity of Italian Olives Germplasm analysed by SSR Markers» (Ανάλυση της γενετικής βιοποικιλότητας του βλαστοπλάσματος ιταλικών ελιών με τη χρήση μοριακών δεικτών SSR), το οποίο δημοσιεύθηκε στο The Scientific World Journal του 2014. Οι στατιστικές δοκιμές των συλλεγόμενων δεδομένων επέτρεψαν την ομαδοποίηση των ποικιλιών που μελετήθηκαν σε επτά ομάδες με βάση τη γενετική συγγένεια. Όλες οι ποικιλίες της Καμπανίας, συμπεριλαμβανομένων εκείνων που παρατίθενται στο σημείο 3.3, ανήκουν στην ίδια ομάδα (ομάδα 4). Αυτό δείχνει ότι το γενετικό προφίλ τους διαφέρει σαφώς από εκείνο των άλλων ιταλικών ποικιλιών που περιλαμβάνονται στη μελέτη.

Εκτός από αυτούς τους περιβαλλοντικούς και γενετικούς παράγοντες, άλλοι παράγοντες που συνδέονται πιο άμεσα με την ανθρώπινη δράση, όπως οι γεωπονικές τεχνικές και οι τεχνικές εκχύλισης, έχουν επίσης συμβάλει στη μοναδικότητα του ελαίου που παράγεται στην Καμπανία. Από τη δεκαετία του 1990, η περιφέρεια και το πανεπιστήμιο Università degli Studi di Napoli Federico II έχουν καταβάλει εντατικές προσπάθειες για τη δημοσιοποίηση των κατευθυντήριων γραμμών για τη βελτίωση της ποιότητας. Αυτό είχε σημαντικό αντίκτυπο στον εκσυγχρονισμό των υφιστάμενων δομών παραγωγής. Οι εν λόγω καινοτομίες είχαν σαφή επίδραση στην ποιότητα των παραγόμενων ελαίων, ιδίως όσον αφορά τα έλαια με οξύτητα ≤ 0,4 % και καλή περιεκτικότητα σε πολυφαινόλες. Τα εν λόγω χαρακτηριστικά οφείλονται στην επίσπευση και τον εξορθολογισμό της συγκομιδής, καθώς με τον τρόπο αυτόν μειώθηκε σημαντικά το χρονικό διάστημα μεταξύ της συλλογής και της σύνθλιψης. Η παρουσία στην Καμπανία σύγχρονων ελαιοτριβείων που δίνουν ιδιαίτερη προσοχή στη ρύθμιση των παραμέτρων χρόνου/θερμοκρασίας σε όλα τα στάδια της διαδικασίας εκχύλισης διασφαλίζει ότι η εργασία αυτή εκτελείται υπό τις πλέον κατάλληλες συνθήκες για την ενίσχυση του δυναμικού κάθε ποικιλίας ελιάς.

Η φήμη της ονομασίας «Olio Campania» βασίζεται στον έντονο και μακραίωνο δεσμό μεταξύ της περιοχής, των ελαιοδένδρων, του ελαίου και του πολιτισμού που εξακολουθεί να υπάρχει στην περιφέρεια της Καμπανίας.

Κατά τη διάρκεια των 2 500 ετών της ιστορίας των ελαιοδένδρων και του ελαίου στην Καμπανία, οι μοναδικές και ευνοϊκές συνθήκες της γεωγραφικής περιοχής ενθάρρυναν την εξάπλωση των ελαιώνων σε ολόκληρη την περιοχή, με αποτέλεσμα να αποτελούν σημαντική (και ενίοτε τη μοναδική) πηγή εισοδήματος για τους τοπικούς πληθυσμούς. Οι ελαιώνες προστατεύουν επίσης τη γη, την οποία στολίζουν με την αμετάβλητη παρουσία τους. Στα τέλη του 20ού αιώνα, η παραγωγή ελαιολάδου στην Καμπανία είχε αναδειχθεί σε στρατηγικό ακρογωνιαίο λίθο της γαστρονομικής παράδοσης, στοιχείο πρωταρχικής σημασίας και πυλώνα της μεσογειακής διατροφής. Ο διάσημος Αμερικανός διατροφολόγος Ancel Keys, πατέρας της μεσογειακής διατροφής ο οποίος ζούσε στην Καμπανία για περισσότερα από 40 έτη, υποστήριξε ότι το ελαιόλαδο της Καμπανίας έχει ζωτική σημασία, λόγω των ευεργετικών του για το καρδιαγγειακό σύστημα ιδιοτήτων που μειώνουν τη χοληστερόλη στον ορό του αίματος.

Η φήμη του «Olio Campania» επιβεβαιώνεται από εμπορικές και ιστορικές αναφορές, δημοσιεύσεις και έγγραφα που αποδεικνύουν και πιστοποιούν το κύρος και την αναγνωρισιμότητά του.

Εμπορικά τιμολόγια των εταιρειών Crom Olearia, Oleificio Rossomando, Oleificio F.lli Malandrino, Borrelli Giorgio & Figli, Fattorie Mediterranee και άλλων τα οποία χρονολογούνται από το 1991 έως το 2019 περιλαμβάνουν την ονομασία «Olio Campania» ή «Olio extravergine d’oliva Campania». Η εν λόγω ονομασία αναγράφεται επίσης στις ετικέτες των φιαλών οι οποίες διατίθενται στην αγορά. Ορισμένα τιμολόγια της εταιρείας Basso Fedele & Figli για την περίοδο 1989-2001, καθώς και οι ετικέτες που τοποθετούνται στα προς εξαγωγή προϊόντα φέρουν επίσης την ένδειξη «Olio Campania» ή «Kampanien» (γερμανική μετάφραση). Επιπλέον, η διεθνής ναυτιλιακή εταιρεία «Flotta Lauro», η οποία είχε την έδρα της στη Νάπολη και ήταν μία από τις πιο διάσημες εταιρείες κρουαζιέρας στον κόσμο, εμπορευόταν ελαιόλαδο παραγόμενο σε ελαιώνες ιδιοκτησίας του πλοιοκτήτη με την ονομασία «Olio extra vergine della Campania» στις θαλάσσιες διαδρομές της και το χρησιμοποιούσε στα κρουαζιερόπλοιά της.

Η περιφέρεια της Καμπανίας και η επιτροπή που είναι επιφορτισμένη με την προώθηση του προϊόντος και το εμπορικό σήμα του έχουν επίσης καταβάλει, επί σειρά ετών, πολλές προσπάθειες για την ενίσχυση της προβολής του, συμπεριλαμβανομένων της συμμετοχής σε διεθνείς εκδηλώσεις και εκθέσεις και της δημοσίευσης σειράς διαφημιστικού υλικού. Σχετικό παράδειγμα αποτελεί η διεθνής έκθεση τροφίμων CIBUS 2021, στην οποία η ΠΓΕ «Olio Campania» είχε το δικό της ενημερωτικό και διαφημιστικό περίπτερο όπου εκθέτονταν φιάλες δειγμάτων προς διάθεση στο κοινό. Η ΠΓΕ «Olio Campania» παρουσιάστηκε επίσης στο περίπτερο της περιφέρειας της Καμπανίας σε άλλες τομεακές εκθέσεις, όπως η Olio Capitale 2021 στην Τεργέστη και το φεστιβάλ ελαιολάδου της Βαρσοβίας του 2019. Το έργο ΠΓΕ «Olio Campania» παρουσιάστηκε για πρώτη φορά στην έκθεση SOL 2017 στη Βερόνα, με εκθεσιακό περίπτερο και συνέντευξη Τύπου, καθώς και σε διάφορες περιστάσεις έκτοτε. Ένα παράδειγμα των διαγωνισμών είναι το βραβείο Extrabio Campania (13η διοργάνωση που πραγματοποιήθηκε το 2020), το οποίο επικεντρώνεται ιδίως στα εξαιρετικά παρθένα ελαιόλαδα από βιολογικές εκμεταλλεύσεις (για τα οποία η περιφέρεια της Καμπανίας είναι ιδιαίτερα κατάλληλη). Πιο πρόσφατα, η επιτροπή για την ΠΓΕ ήταν επίσης ένας από τους εταίρους που διοργάνωσε και προώθησε την ExtraCampania, έναν διαγωνισμό που απονέμει βραβεία στα καλύτερα έλαια που παράγονται στην Καμπανία.

Η ΠΓΕ «Olio Campania» συμμετέχει επίσης σε ένα έργο καινοτομίας με την ονομασία «Box Narrante» στο πλαίσιο του μέτρου 16.1 του προγράμματος αγροτικής ανάπτυξης (ΠΑΑ) 2014-2020, το οποίο βρίσκεται επί του παρόντος στο στάδιο υλοποίησης. Το εν λόγω έργο το οποίο αναπτύχθηκε από σύμπραξη υπό τη διεύθυνση του Università degli Studi di Napoli Federico II προσφέρει καινοτόμες συσκευασίες που περιέχουν τρεις τύπους εξαιρετικών παρθένων ελαιολάδων (μεταξύ των οποίων και ένα ελαιόλαδο «Olio Campania»), με σκοπό την ενημέρωση των καταναλωτών και τη συλλογή πληροφοριών σχετικά με την εκτίμησή τους για το προϊόν. Στο τεύχος του εθνικού διαδικτυακού περιοδικού AgroNotizie της 31ης Ιανουαρίου 2022 παρουσιάστηκε συνέντευξη με τον ερευνητή σχετικά με τους στόχους και το περιεχόμενο του έργου.

Η ονομασία παρατίθεται ή αναφέρεται σε πολλές δημοσιεύσεις, οι οποίες αναφέρονται στους στόχους και στην περιγραφή του προϊόντος για την προώθησή του ή την ανάλυση του εμπορικού δυναμικού του. Για παράδειγμα, η έκδοση του 2020 του Guida agli Oli evo della Campania [Οδηγός για τα εξαιρετικά παρθένα ελαιόλαδα της Καμπανίας] αφιερώνει μια ολόκληρη παράγραφο σ’ αυτό (σελίδα 15). Το έργο ΠΓΕ «Olio Campania» αναφέρθηκε επίσης πρόσφατα σε κορυφαίες εθνικές εφημερίδες και αγροδιατροφικά δίκτυα, όπως τα Agricolae, TeatroNaturale, Olivo e Olio (ad litteram) και άλλα, με συνεντεύξεις με πανεπιστημιακούς ερευνητές και ειδικούς του τομέα. Η κορυφαία οικονομική ημερήσια εφημερίδα της Ιταλίας, Il Sole 24Ore, δημοσίευσε επίσης άρθρο σχετικά με το έργο ΠΓΕ «Olio Campania» στις 21 Δεκεμβρίου 2019. Το πρακτορείο Ansa Terra e Gusto δημοσίευσε στις 29 Ιανουαρίου 2022 είδηση, η οποία μεταδόθηκε από άλλα εθνικά δίκτυα και ειδησεογραφικά προγράμματα. Το Fondazione Qualivita, το σημαντικότερο ίδρυμα για την προώθηση των ΠΟΠ/ΠΓΕ, συμπεριέλαβε σε ένα από τα ενημερωτικά δελτία του άρθρο σχετικά με την ΠΓΕ «Olio Campania». Στις 3 Φεβρουαρίου 2022 η εφημερίδα Il Mattino αφιέρωσε μια ολόκληρη σελίδα στην ΠΓΕ «Olio Campania» στο εβδομαδιαίο ένθετό της για τα γεωργικά προϊόντα διατροφής και τις Sapori della Campania (γεύσεις της Καμπανίας). Κορυφαίες ιταλικές επαγγελματικές γεωργικές οργανώσεις έχουν αναφέρει το θέμα και το έργο της ΠΓΕ στους ιστότοπούς τους, τονίζοντας τη στρατηγική σημασία της για τον τομέα.

Οι πολυάριθμες σημαντικές δραστηριότητες προώθησης που πραγματοποιήθηκαν τα τελευταία έτη συνέβαλαν επίσης στη διασφάλιση της στήριξης των επιχειρήσεων του τομέα για το έργο. Αυτό είχε ως αποτέλεσμα να συμμετάσχουν στην προσπάθεια περίπου 240 γεωργικές επιχειρήσεις, ελαιοτριβεία, ελαιοπαραγωγοί, συνεταιρισμοί και οργανώσεις παραγωγών του κλάδου και, με τον τρόπο αυτόν, να ενισχυθεί η αντιπροσωπευτικότητα της επιτροπής προώθησης.

Οι μελέτες που πραγματοποιήθηκαν στο Università degli Studi di Napoli Federico II και οι άλλες πρωτοβουλίες που περιγράφονται ανωτέρω συνέβαλαν στην προώθηση του προϊόντος και της αντίστοιχης ονομασίας του. Με τον τρόπο αυτόν κατέστη δυνατό να καθοριστεί με μεγαλύτερη ακρίβεια το ποιοτικό προφίλ της ΠΓΕ «Olio Campania» και να ενισχυθούν το προφίλ αυτό και η φήμη της.

Όπως περιγράφεται ανωτέρω, η ΠΓΕ «Olio Campania» χαρακτηρίζεται από το φρουτώδες της ελιάς, το οποίο περιλαμβάνει πάντα ένα ή περισσότερα από τα ακόλουθα χαρακτηριστικά περιγραφής: αμύγδαλο, αγκινάρα ή ντομάτα. Τα αρώματα αυτά, σε συνδυασμό με τις ισορροπημένες νότες πικρού και πικάντικου, συμβάλλουν στη διασφάλιση της εκτίμησης και της αναγνώρισής της από τους καταναλωτές που γίνονται όλο και περισσότερο επιλεκτικοί όσον αφορά την ποιότητα.

Παραπομπή στη δημοσίευση των προδιαγραφών

Το πλήρες κείμενο των προδιαγραφών προϊόντος διατίθεται στον ακόλουθο ιστότοπο: http://www.politicheagricole.it/flex/cm/pages/ServeBLOB.php/L/IT/IDPagina/3335

ή εναλλακτικά:

με απευθείας μετάβαση στην αρχική σελίδα του ιστότοπου του Υπουργείου Πολιτικών Γεωργίας, Τροφίμων και Δασών (www.politicheagricole.it), με επιλογή του πεδίου «Qualità» (στο άνω δεξιό τμήμα της οθόνης), έπειτα του πεδίου «Prodotti DOP IGP STG» (στα πλάγια, στο αριστερό τμήμα της οθόνης) και τέλος του πεδίου «Disciplinari di Produzione all’esame dell’UE».

(1) ΕΕ L 343 της 14.12.2012, σ. 1.